作者：刘克庄
词牌/韵律：哨遍

paragraphs: 胜处可宫，平处可田，泉土尤甘美。
深复深，路绝住人稀。
有人兮、盘旋於此。
送子归。
是他隐居求志。
是要明主媒当世。
嗟此意谁论，其言甚壮，孔颜犹有遗旨。
大丈夫之被遇於时。
入则坐庙朝出旗麾。
列屋名姬，夹道武夫，满前才子。
噫。
有命存焉，吾非恶此而逃之。
富贵人所欲，如之何、幸而致。
向茂树堪休，清泉可濯，谷中别有闲天地。
况脍细於丝，蕨甜似蜜，采於山，钓於水。
大丈夫不遇之所为。
唐处士、依稀是吾师。
觉山林、尊如朝市。
五侯门下宾客，扰扰趋形势。
嗟盘之乐，谁争子所，占断千秋万岁。
呼童秣马更膏车，便与君，从此逝矣。